b'\n_START_ARTICLE_\nIlia Ilin\n_START_SECTION_\nBiografie\n_START_PARAGRAPH_\nIlia Ilin s-a n\xc4\x83scut \xc3\xaen anul 1893, \xc3\xaen ora\xc8\x99ul Ananiev din regiunea Herson (ulterior centru regional din RSSA Moldoveneasc\xc4\x83, ast\xc4\x83zi \xc3\xaen Ucraina), av\xc3\xa2nd numele de familie Broitman._NEWLINE_A activat \xc3\xaen mi\xc8\x99carea revolu\xc8\x9bionar\xc4\x83 comunist\xc4\x83 din Rusia \xc3\xaen anii 1910, lupt\xc3\xa2nd pe fronturile R\xc4\x83zboiului Civil Rus. \xc3\x8en aprilie 1917 a devenit membru al RSDRP (Partidul Social-Democrat al Muncitorilor din Rusia) \xc8\x99i \xc3\xaen perioada aprilie 1922 - 1929 a desf\xc4\x83\xc8\x99urat activitate economic\xc4\x83 \xc8\x99i de partid \xc3\xaen RSS Ucrainean\xc4\x83, apoi \xc3\xaen ora\xc8\x99ele Sverdlovsk \xc8\x99i Moscova._NEWLINE_\xc3\x8entre anii 1929-1932, a fost prim-secretar al Comitetului regional moldovenesc din Tiraspol, \xc3\xaendeplinind \xc3\xaen perioada 30 martie 1930 - octombrie 1931 func\xc8\x9bia de Secretar executiv al Comitetului Regional Moldova al Partidului Comunist din Ucraina, \xc3\xaenlocuindu-l \xc3\xaen acest post pe Haim Bentsionovici Bogopolski . \xc3\x8en anii \xc3\xaen care a desf\xc4\x83\xc8\x99urat activitate de conducere \xc3\xaen RSSA Moldoveneasc\xc4\x83  i-a sprijinit pe a\xc8\x99a-numi\xc8\x9bii \xe2\x80\x9csamobytnikov\xe2\x80\x9d - sus\xc8\x9bin\xc4\x83torii moldoveniz\xc4\x83rii pe baza folosirii locale a "limbii moldovene\xc8\x99ti" (\xc3\xaen opozi\xc8\x9bie cu cei care vorbeau limba rom\xc3\xa2n\xc4\x83 literar\xc4\x83) . A fost \xc3\xaenlocuit din func\xc8\x9bia de secretar executiv \xc3\xaen anul 1931 de c\xc4\x83tre Ivan Semenovici Placinda (" Sporosh") ._NEWLINE_\xc3\x8en perioada 15 iunie 1930 - 18 ianuarie 1934 a fost membru supleant al Comitetului Central al Partidului Comunist din Ucraina. A fost arestat la data de 25 septembrie 1938 \xc8\x99i trimis \xc3\xaen ora\xc8\x99ul Kaluga, unde a lucrat la construirea por\xc8\x9biunii de cale ferat\xc4\x83 Moscova -  Kiev. Dup\xc4\x83 eliberarea sa, \xc3\xaen anul 1955, Ilin a devenit pensionar \xc8\x99i s-a stabilit \xc3\xaen ora\xc8\x99ul Chi\xc8\x99in\xc4\x83u, unde a murit \xc3\xaen aprilie 1973.'